Åsleik Engmark
Store norske leksikon,Kunst og estetikk,Film, TV og teater,Norske skuespillere
Åsleik Engmark var en norsk komiker, skuespiller, sanger og komiregissør. Han var en populær stand up-komiker og ble landskjent gjennom sin medvirkning i NRKs satireprogram Egentlig.
Engmark debuterte i Scrooge av Charles Dickens på Teaterverkstedet på Torshov i 1987, samme år som han var med på å stifte showgruppen Lompelandslaget. Fra 1987 til 2000 var han ansatt ved Det Norske Teatret, der han gjorde seg bemerket som en sterk karakterskuespiller, blant annet i Tankred Dorsts Merlin og i tittelrollen i Staffan GöthesEin utstoppa hund. Engmark har dessuten gjort originale rolletolkninger i musikaler, blant annet i rollene som Judas i Jesus Christ Superstar, halvtomsingen Toby i Sweeney Todd, notaren i Den Stundeslause av Ludvig Holberg og trollmannen i Trollmannen frå Oz. Han skrev manus til og regisserte Melodi Grand Prix-musikalen Lenge leve livet for Oslo Nye Teater i 2015 og har også regissert flere stand up-show for komikerkolleger.I 2009 hadde han regi på barnefilmen Knerten etter Anne-Cath Vestlys bok, og han ga dessuten stemme til Knerten i denne og i to oppfølgerfilmer, regissert av henholdsvis Martin Lund og Arild Østin Ommundsen. Han var også en aktiv stemmeskuespiller i oversatte tegnefilmer, med norsk stemme blant annet til surikaten Timon i Løvenes konge-filmene (norske versjoner 1994, 1999 og 2004), Woody i Toy Story-filmene (norske versjoner i 1996, 2000 og 2010) og tittelrollen i Tintin (NRK TV 1992–1994).Satireboken Så langt i livet ble utgitt av Cappelen i 1998. Engmark ble tildelt Reis Deg Komikerklubbs egen komikerpris Stå Opp-prisen i 2001. Les mer i Store norske leksikon stand up-komiker norsk teaterhistorie Eksterne lenker Internet Movie Database om Åsleik Engmark Sceneweb.no om Åsleik Engmark Filmweb om Åsleik Engmark